1807. a. moodustas Napoleon Varssavi hertsogkonna, mis pärast Napoleoni sõdade lõppu Viini kongressil 1815. a. taas ümber jagati. Suurel osal Varssavi hertsogkonnast moodustati Venemaaga reaalunioonis olev Poola Kuningriik, mida nimetatakse ka Kongressi-Poolaks. Järgnesid rahutud ajad ülestõusude ja poolakate vastupanuga, mis päädis Poola Kuningriigi autonoomia piiramisega 1832. a. ning samuti Viini kongressi tulemusena moodustatud Krakovi  vabariigi inkorporeerimisega Austria koosseisu. Pärast 1863. a. ülestõusu mahasurumist viis tsaarivalitsus lõpule Poola viimasegi iseseisvuse likvideerimise ning 1875. a. alates nimetati Vene tsaaririigi koosseisus olevat Poola ala Varssavi kindralkubermanguks ehk Vislaäärseks piirkonnaks (poola k. Kraj Nadwiślański, vn. Привислинский Край), mis koosnes kümnest kubermangust. Ühtlas algas Poola venestamine - nagu ka Eesti- ja Liivimaal.